***Nitimemordet*** er en norsk miniserie som gikk på NRK Fjernsynet i 1976. Serien handler om de to etterforskerne Helmer og Sigurdson som må etterforske et mystisk dødsfall som skjer i ett av NRKs studio, midt under en sending av *Nitimen*. Dette var den første av flere serier med denne duoen. Manus var ved Jon Bing og Tor Åge Bringsværd, og hovedrollene ble spilt av Alf Nordvang og Anders Hatlo.

Serien gikk i reprise på NRK sommeren 1998. Reprisen fikk bra omtale av *Dagbladet*s Arvid Bryne som mente den hadde «motstått tidens tann». Serien ble også godt mottatt av *VG*s anmelder da den gikk første gang i 1976.

Den ble vist på svensk TV i 1977 under tittelen *Mord i etern*.

Serien ble utgitt på DVD i 2012.

Historien
---------

Hugo Oswald, avdelingssjef i «Finansbanken», dør mens han er gjest i en direktesending av *Nitimen*. Hans nabo, pensjonist Brockmann, synes saken virker mistenkelig. Brockmanns intuisjon er ikke gal. Politiet finner ut at Oswald døde av en overdose av det blodfortynnende middelet «Parelan». Politietterforskerne Helmer og Sigurdson etterforsker saken og blir snart klar over at det lønner seg å snakke med Brockmann; han vet det meste som foregår i blokken der Oswald bodde. Rett etter dødsfallet kommer Oswalds datter hjem fra Kanariøyene, og hun lar snart sin kjæreste flytte inn i leiligheten hun delte med sin far. Hun begynner snart å motta trusler, samtidig som det viser seg at det finnes mennesker i boligblokken som disponerer Parelan. Det blir også klart at Anton Berg, en av Oswalds tidligere medarbeidere, nå er travelt opptatt med å ta over Oswalds posisjon. Pensjonist Brockmann og hans venninne Agathe Skram er på sporet.

Trivia
------

Den drepte, Hugo Oswald, dør under en direktesending av *Nitimen*. I del to av serien opplyses det at han døde 19. oktober 1975. Dette er imidlertid en umulighet siden 19. oktober 1975 var en søndag og på søndager er det ikke Nitime-sendinger. I episode 1 opplyses det at hushjelpen Monica er der på torsdager. Siden hun støvsuger leiligheten på dødsdagen er det mer nærliggende at dødsfallet skjer 9. eller 16. oktober 1975, som begge falt på torsdag.

Medvirkende
-----------

* Alf Nordvang … Førstebetjent Sigurd Helmer
* Anders Hatlo … Politibetjent Sigurdson
* Ingolf Rogde … Pensjonist Brockmann
* Morten Andresen … Dag Ove Sandsmark
* Bente Børsum … Sonia Kristoffersen
* Vibeke Falk … Fru Madsen, Hugo Oswalds tidligere kone
* Ella Hval … Agathe Skram
* Lillian Lydersen … Rachel
* Wenche Medbøe … Monica Søderstrøm
* Julie Øksnes … Ruth Myhre
* Erik Øksnes - Gustav Myhre
* Kjell Thue (som seg selv)
* Totto Osvold (som seg selv)
* Unn Vibeke Hol
* Jørn Ording … Anton Berg
* Pål Skjønberg … Hugo Oswald
* Ivar Nørve … Erik
* Dag Sandvik … Hans
* Anne Lise Tangstad … Ekspeditrise
* Randi Nordby … Bokhandlerske
* Kari Winge … Sekretær
* Torbjørn Halvorsen … Lege
* Gunnar Schjerve Lie … Lege

Referanser
----------

1. ↑  Bryne, Arvid (20. juli 1998). «Tidlig søndag». *Dagbladet*. Besøkt 8. juli 2008. «*Ellers er bare å melde at paret Helmer og Sigurdsson har motstått tidens tann i klassikeren «Nitimemordet»*»
2. ↑  VG - Radio/TV (5.4.1976, s.42)
3. ↑  VG - TV2 med norsk krim (3.6.1977, s.38)
4. ↑  Ann Mari Nettum (11. april 2012). «Nitimemordet». Filmforumet. Besøkt 5. november 2018. [*død lenke*]
5. ↑  25 minutter og 9 sekunder ut i annen del på DVD-utgaven.
6. ↑  «Norsk Kalender 1975 med helligdager». *norskkalender.no*. Besøkt 5. november 2018.

Eksterne lenker
---------------

* (en) *Nitimemordet* på Internet Movie Database Rediger på Wikidata

* (no) *Nitimemordet* hos Filmfront Rediger på Wikidata

* (no) *Nitimemordet* på NRK TV Rediger på Wikidata

* (en) *Nitimemordet* på The Movie Database – TV Rediger på Wikidata